బొల్లిముంత శివరామకృష్ణ
బొల్లిముంత శివరామకృష్ణ (నవంబరు 7, 1920 - జూన్ 7, 2005) అభ్యుదయ రచయిత, ప్రజా కళాకారుడు మరియు హేతువాది. అప్పటి మద్రాసు ప్రభుత్వం ఆంధ్రులపై చూపుతోన్న వివక్షని తరిమెల నాగిరెడ్డి చేత పలికించిన రచయిత.. తెలుగు సాహితీ లోకంలో ఆయన నిశ్శబ్ద విప్లవం, మార్క్సిస్టు గాంధీ అని కూడా అంటారు. "మనుషులు మారాలి" సినిమా సంభాషణకర్త ఆయనే. 
గుంటూరు జిల్లా వేమూరు మండలం చదలవాడలో అక్కయ్య, మంగమ్మ దంపతులకు జన్మించిన శివరామకృష్ణ గుంటూరులోనే హయర్‌ గ్రేడ్ ట్రెయినింగ్ పూర్తిచేశారు. ఆయన తండ్రి చదలవాడలో పాఠశాల నెలకొల్పడంతో ఉపాధ్యాయుడిగా అందులోనే చేరారు. కవిరాజు త్రిపురనేని రామస్వామి చౌదరి, త్రిపురనేని గోపీచంద్ లతో పరిచయం కలిగింది. బాల్యంలో ఈయనపై జస్టిస్‌ పార్టీ ప్రభావం, త్రిపురనేని రామస్వామి చౌదరి ప్రభావం ఎక్కువగా ఉండేవి. అందుకు కారణం వారి తండ్రి గారికి రామస్వామి చౌదరి నడిపే బ్రాహ్మణ వ్యతిరేకోద్యమం తోనూ, జస్టిస్‌ పార్టీతోనూ సన్నిహిత సంబంధాలుండేవి. ఆ సంబంధాల ప్రభావం కొడుకు శివరామకృష్ణపై బాగా పడ్డాయి. ఈలోగా గోపీచంద్‌ కథలు రాసి పత్రికల్లో అచ్చేస్తూ ఉండేవారు. మంచి పేరు వస్తూ ఉండేది. అది చూసి శివరామకృష్ణ కూడా వచనంలోకి మారారు. తనూ కథలు రాసి పత్రికలకు పంపాలని నిశ్చయించుకున్నారు. ఫలితంగా 1936లో మద్రాసు నుండి వెలువడే ‘చిత్రాంగి’ పత్రికలో తన తొలి కథ ‘ఏటొడ్డు’ ప్రచురించారు. అప్పుడాయన వయసు పదహారు సంవత్సరాలు.
రాణి పులోమజాదేవి
రాణి పులోమజాదేవి(Rani Pulomajadevi) తెలుగు సినిమా పాటల రచయిత్రి మరియు తెలుగు రచయిత్రి. ఆమె ప్రపంచంలో అత్యధిక పాటలు (789) వ్రాసిన తొలి మహిళా గేయరచయిత్రిగా గిన్నిస్ బుక్ రికార్డులో చోటు సంపాదించుకున్నారు. ఆమె అనేక పత్రికలలో కథలను వ్రాసారు. ఆమె రాసిన కథలను "రాణి పులోమజాదేవి కథలు" పేరుతో పుస్తకాన్ని వ్రాసారు.
ఆమె సుబ్రహ్మణ్య శర్మ,లలితాదేవి దంపతులకు నవంబరు 11 1967 న జన్మించారు. గణితశాస్త్రంలో బి.యస్సీ చదివారు. ఉప ఉపాధి అధికారిగా ఉద్యోగ జీవితాన్ని ప్రారంభించారు. ప్రవృత్తి పరంగా సినీ గేయ రచన, నాటక రచన, కథారచనలు చేసేవారు. ఆమె భర్త అర్జున్‌ సీనియర్‌ సంగీత దర్శకుడు. వారికి ఇద్దరు కుమారులు ఉన్నారు. 
2007లో ‘బుల్లెబ్బాయ్‌’ అనే సినిమాతో పాటలు రాయడం ప్రారంభించిన ఆమె కేవలం ఈ ఎనిమిదేళ్ల కాలంలోనే 60 సినిమాలకు పైగా పాటలు రాశారు. డబ్బింగ్‌ సినిమాలు, లలిత గీతాలు కలుపుకొని ఇప్పటివరకూ 789 పాటలు రచించారు. లలిత గీతాలు, ఇతర సాంస్కృతిక సంబంధించిన గీతాలు అందించిన ఘనత ఆమె సొంతం. గురుకిరణ్‌, తమన్‌, అర్జున్‌ సంగీత దర్శకత్వంలో పాటలు రాసిన ఆమె రాంగోపాల్‌వర్మ ‘ఐస్‌క్రీమ్‌’లో కూడా తన కుమారుడు ప్రద్యోతన్‌ సంగీత దర్శకత్వంలో పాట రాయడం విశేషం. పోసాని కృష్ణమురళి ప్రధాన పాత్ర పోషించిన ‘జెంటిల్మన్‌’ సినిమాలో ఇంగ్లీష్‌ డ్యూయెట్‌ను కూడా రాశారు.